./data/phi0474/phi005/phi0474.phi005.perseus-lat2.xml
nam cum ipsa fuit egregie facta, tum epigramma Graecum pernobile incisum est in basi, quod iste eruditus homo et Graeculus, qui haec subtiliter iudicat, qui solus intellegit, si unam litteram Graecam scisset, certe non sustulisset  nunc enim quod  scriptum est inani in basi declarat quid fuerit, et id ablatum indicat    quid? signum Paeanis ex aede Aesculapi praeclare factum, sacrum ac religiosum, non sustulisti? quod omnes propter pulchritudinem visere, propter religionem colere solebant   quid? ex aede liberi simulacrum Aristaei non tuo imperio palam ablatum est?